**Budapesti Műszaki és Gazdaságtudományi Egyetem
Közlekedésmérnöki- és Járműmérnöki Kar**

**BME Közlekedésmérnöki Szakkollégiumi Ösztöndíj**

**Pályázati kiírás**

**2023/24. tanév**

A Budapesti Műszaki és Gazdaságtudományi Egyetem (a továbbiakban: BME) Közlekedésmérnöki- és Járműmérnöki Kar (a továbbiakban: KJK) Dékáni Hivatala a Térítési és Juttatási Szabályzat (a továbbiakban: TJSZ) 37. § (1) bekezdés b) pontjának, valamint a KJK Szervezeti és Működési Szabályzat 9. § (2) bekezdés f) pontjának értelmében, a Közlekedésmérnöki Szakkollégiumi Ösztöndíjról szóló KT-VII./4/2023-2024.(III.7.). számú Kari Tanács Határozatnak (a továbbiakban: KT Határozat) megfelelően ösztöndíj pályázatot hirdet.

# Pályázat célja

# A KJK BME Közlekedésmérnöki Szakkollégiumi Ösztöndíj pályázatot hirdet a jelen pályázati felhívás feltételeinek eleget tevő hallgatók számára, akik a BME Közlekedésmérnöki Szakkollégium (továbbiakban: Szakkollégium) szakmai, tudományos, és közéleti aktivitásaiban eredményesen részt vettek. Közéleti teljesítményét a hallgató csak egyszer ismertetheti el! A hallgatónak pályázata esetén jeleznie kell, ha az elismertetni kívánt teljesítménnyel/tevékenységgel máshova pályázott, és a bírálat folyamatban van, valamint korábban máshol elismertetett teljesítménnyel/tevékenységgel nem pályázhat.

# Pályázat feltételei és általános elvek

1. A pályázaton részt vehet az Egyetemmel hallgatói jogviszonyban álló minden olyan személy, aki a Kar által gondozott teljes idejű alap-, mester- vagy osztatlan képzés hallgatója (a továbbiakban: hallgató), feltéve hogy a pályázat benyújtásának félévében aktív hallgatói jogviszonnyal rendelkezik .
2. A pályázat határidejének lejárta után benyújtott pályázat érvénytelennek minősül és elutasításra kerül.
3. A pályázaton részt venni a jelen felhívásban meghatározott pályázati időszak alatti, Szakkolégiumban végzett tevékenységekről készített beszámolóval és a pályázati kiírás 4. pontjában foglalt kérvény leadásával lehetséges.
4. A kötelező tartalmi elemet nélkülöző hiányos pályázatot a döntéshozó érdemi elbírálás nélkül visszautasítja.

# Határidők

|  |
| --- |
| **Őszi félév** |
| Pályázati időszak: | 2023. július 1. - 2023. december 31. |
| Pályázat leadása: | 2024. március 7. – 2024. máricus 10.  |
| Elbírálás határideje: | 2024. március 12. |
| Eredmény kihirdetése: | 2024. március 26. |
| Kifizetés időpontja: | 2024. április 10 . |

|  |
| --- |
| **Tavaszi félév** |
| Pályázati időszak: | 2024. január 1.- 2024. június 30. |
| Pályázat leadása: | 2024. július 10. – 2024. július 14.  |
| Elbírálás határideje: | 2024. július 20. |
| Eredmény kihirdetése: | 2024. július 21. |
| Kifizetés időpontja: | 2024. augusztus 9. |

# Pályázás folyamata

1. Ösztöndíj pályázatot benyújtani kizárólag elektronikusan, a BME KJK Dékáni Hivatala által erre a Neptun rendszerben rendszeresített „916\_Közlekedésmérnöki Szakkollégiumi Ösztöndíj”kérvénnyel lehetséges a Határidők részben feltüntetett időpontig. A pályázat keretében hiánypótlásra nincs mód, a pályázat hiánytalanságáért valamint az elbírálásra alkalmasságáért a pályázó felel.

# Tartalmi követelmények és kapcsolódó igazolások

1. A beszámoló kötelező tartalmi és formai elemei:
	* 1. A/4-es méretű, a Szakkollégium fej- és lábléces papírjára készül
		2. Tartalmazza a Szakkollégium megnevezését
		3. A pályázó nevét
		4. A beszámolási időszakot
		5. Az elvégzett tevékenység részletes bemutatását az alábbi bontásban:
			1. A Szakkollégium ülésein való részvétel
			2. A pályázó által elvégzett egyéni munka elbírálásra alkalmas részletességű bemutatása
2. A beszámolóhoz nem szükséges további igazolás csatolása.

# Elbírálás alapelvei

1. A pályázat lebonyolítója a KJK Dékáni Hivatala. A pályázatok elbírálását a TJSz. 37. § (2) bekezdése szerinti háromtagú bizottság (a továbbiakban: bizottság) végzi, melynek elnöke a dékán, valamint további két tagja a KJK Kari Hallgatói Képviseletének elnöke és a Képviselet juttatási-térítési felelőse. A beérkezett pályázatok elbírálásáról a bizottság jegyzőkönyvet készít.
2. Az elbírálás a pályázási időszakban történt tevékenységekről készített beszámoló alapján és a szakkollégiumi üléseken való részvételért a jelen felhívás 7. pontjában meghatározott pontszámítás szerint történik.
3. Az egyéni pontszámokat összegezni kell, majd meg kell határozni az egyes kérelmező pontszám-részarányát az egyéni pontszám és az összes pontszám hányadosaként.

# Pontszámítás módja

1. A tevékenységek értékelése három tényezős szorzatösszeg alapján történik, valamint súlyozó tényezőként minőségi szorzóval terheltek.
2. A pontozási skála három tényezője a tevékenységre fordított idő, a tevékenység fontossága és a tevékenységgel érintett létszám. A három tényező alapján minden tevékenységre [1, 2, 3] pont adható.

|  |  |  |  |
| --- | --- | --- | --- |
|  | **[1 pont]** | **[2 pont]** | **[3 pont]** |
| **Idő** | <2 óra | 2-5 óra | >5 óra |
| **Fontosság** | Alacsony felelősség | Közepes felelősség | Magas felelősség |
| **Létszám** | <10 fő | 10-50 fő | >50 fő |

1. A minőségi szorzó százalékos érték megadásával súlyozza a logaritmikus pontskálán kapott értéket. A szorzó lehetséges értékei: 25%, 50%, 75%, 100%, 125%, 150%. Jól elvégzett, teljes pontszámot érő tevékenységért adható 100%-os minőségi szorzó.
2. Az ülésekért kapható pontszámot az alábbi táblázat tartalmazza

|  |  |
| --- | --- |
| **Időtartam [óra]** | **Pontszám** |
| <1 óra | 1 |
| 1-2 óra | 3 |
| >2 óra | 5 |

# Eredmény

1. A BME KJK Dékáni Hivatala a végleges döntést követően a Határidők részben megjelölt időpontig a végleges eredményt közzéteszi a kozlekedes.bme.hu oldalon a következő adatokkal: kérvényazonosító, összesített pontszám és a megítélt összeg.

# A pályázaton elnyerhető ösztöndíj

1. Az ösztöndíj kifizetése a TJSz 22. §-ára figyelemmel egy összegben, a jelen pályázatban meghatározott időpontban a Tanulmányi Rendszerben megadott bankszámlára történő átutalással teljesül.
2. A kérelmező részére kifizetett ösztöndíjat a bizottság által meghatározott keretösszeg és a pontszám-részarány szorzataként kell meghatározni.

# Adatvédelem

A BME KJK Dékáni Hivatala az ösztöndíj pályázatok elbírálásához szükséges személyes adatokat a hatályos adatvédelmi szabályoknak megfelelően kezeli a mellékelt adatkezelési tájékoztató szerint. A pályázó a pályázat leadásával tudomásul veszi, hogy a pályázatra vonatkozó eredmények kérvényazonosító szerint kerülnek közzétételre a [www.kozlekedes.bme.hu](http://www.kozlekedes.bme.hu) honlapon.

# Jogorvoslat

A hallgató a pályázat elbírálásának eredménye ellen a közléstől számított 15 napon belül a Hallgatói Jogorvoslati Bizottságnál jogorvoslattal élhet a Neptun rendszerben elérhető 001-es számú kérvény leadásával.